b'\n_START_ARTICLE_\nJedrska podmornica\n_START_PARAGRAPH_\nJedrska podmornica je podmornica na jedrski pogon, v kateri je jedrski reaktor, ki \xc5\xbeene parne turbine.\n_START_SECTION_\nZgodovina\n_START_PARAGRAPH_\nPogon, ki bi omogo\xc4\x8dal dalj \xc4\x8dasa trajajo\xc4\x8do plovbo pod povr\xc5\xa1jem, so posku\xc5\xa1ali razviti \xc5\xbee odkar se podmornice uporabljajo v voja\xc5\xa1ke namene, vendar do pojava zadosti majhnih in zanesljivih jedrskih reaktorjev razvoj takega pogona ni uspel. Prva taka podmornica je bila ameri\xc5\xa1ka USS Nautilus (SSN-571), poimenovana po istoimenski podmornici iz znanstveno-fantasti\xc4\x8dne knjige Julesa Verna. Nautilus je bila prva podmornica, ki je preplula ledeno plo\xc5\xa1\xc4\x8do nad severnim te\xc4\x8dajem. Taka podmornica je lahko pod vodo ve\xc4\x8d mesecev. \xc5\xbdal pa se dogajajo tudi hude nesre\xc4\x8de tovrstnih podmornic (npr. ruski K-141 Kursk).\n_START_SECTION_\nPogonski sklop\n_START_PARAGRAPH_\nEna reaktorska polnitev ob izdelavi zado\xc5\xa1\xc4\x8da za pribli\xc5\xbeno 20-letno operativno uporabo. Hiba jedrskega pogona je te\xc5\xbea samega reaktorskega odseka, ki tehta toliko kot ve\xc4\x8dja dizel-elektri\xc4\x8dna podmornica, zato jedrska podmornica ni primerna za obalne naloge in se zato uporablja le za odprto morje.\n_START_SECTION_\nPWR (pressurized water reactor) vodni visokotla\xc4\x8dni reaktor\n_START_PARAGRAPH_\nTa tip reaktorja razvije ameri\xc5\xa1ka mornarica, kasneje pa ga uporabljajo tudi v Kraljevi vojni mornarici (Zdru\xc5\xbeeno kraljestvo)._NEWLINE_Sklop uporablja vodo kot upo\xc4\x8dasnjevalec nevtronov (M) in kot sredstvo za prenos energije-hlajenje. Toplota iz reaktorske zanke se prenese na drugo zanko, kjer se ustvari para. Proizvedena para poganja turbino (T) in tako proizvede ogromno elektri\xc4\x8dne energije (G), ki se jo uporablja tudi za razcep vode na vodik in kisik, slednjega se uporablja za dihanje na dolgih potopih, ki jih omejuje le zaloga hrane. Turbina ne \xc5\xbeene direktno propelerjev zaradi tresljajno-zvo\xc4\x8dne lo\xc4\x8ditve turbine od zunanjega okolja. Propeler poganja elektromotor, ki mu tudi la\xc5\xbeje reguliramo hitrost. Izrabljeno paro ohladimo v kondenzatorju (K) in jo kot vodo po\xc5\xa1ljemo v uparjevalnik (B). (V oklepaju so ozna\xc4\x8deni deli na sliki)\n_START_SECTION_\nTeko\xc4\x8dekovinsko hlajeni reaktorji\n_START_PARAGRAPH_\nTa tip reaktorja razvije in uporablja sovjetska mornarica.'